<classify> SERIKALI ya Mapinduzi Zanzibar inatarajia kupata Dola za Marekani milioni 150 kutoka Benki ya Dunia zitakazotumika katika kutekeleza miradi mbalimbali ikiwemo ya kukuza utalii na kustawisha miji katika visiwa hivyo.Katibu Mkuu Wizara ya Fedha na Mipango Zanzibar, Khamis Omar alisema Washington kuwa Benki ya Dunia imekuwa mshirika mzuri wa maendeleo ya Serikali ya Zanzibar kutokana na misaada mbalimbali wanayoitoa katika kutekeleza miradi yao ya maendeleo.Omar alisema benki hiyo imesaidia kufadhili ujenzi wa miundombinu mbalimbali ikiwemo ya barabara zinazoingia mijini, Uwanja wa Ndege wa Zanzibar pamoja na bandari. Aidha benki hiyo pia imesaidia zaidi katika ujenzi wa uwanja wa ndege, kwa kujenga sehemu ya maegesho ya ndege, njia ya kutua na kurukia ndege na njia ambazo ndege zinapita kabla ya kuingia kwenye sehemu ya kurukia runway.Pia benki hii imekuwa ikisaidia miradi mbalimbali ya elimu Visiwani Zanzibar ukiwemo mradi wa kukuza matokeo na kuongeza ufaulu wa wanafunzi katika shule za Zanzibar, alisema Omar na kueleza kuwa hivi sasa wanatekeleza mradi mkubwa wa ustawishaji wa huduma za mijini ambao unafadhaliwa na Benki ya Dunia na mradi huo utasaidia kuboresha huduma muhimu katika Miji ya Zanzabar ikiwa ni pamoja na kuongeza vivutio vya utalii.  <topic>: KITAIFA 